  Виталий Пронин «Фаворит» типографиен кивалтӥсь Ю. Мишкин.Вуонозэ шӧдыса  «Фаворит» типография - Ижысь огез тодмоез, азьмынӥсез. 10 ар куспын со возьматӥз ни: печатлало ӝог, ӟеч но чебер. Ас удыссэ валаса, туала улонлэсь куронъёссэ лыдэ басьтыса, «Фаворитэн» кивалтэ удмурт воргорон Юрий Мишкин.  Ӝог Нациосын ужан политикая министерстволэн юрттэмезъя «Удмурт дунне» газет егит гожъяськисьёслы «Ингож» семинар радъяз. Дыр трос ӧй вал - семинарлы  блокнотъёс печатлано, ручкаос лэсьтоно, папкаос шедьтоно. Юрттэт вуиз «Фаворит» типографиысь. Нунал куспын отын лэсьтӥзы ӟеч блокнотъёс, ручкаос, папкаос. Кызьы вера Юрий Мишкин, типографиын ужез автоматизировать карыны туртто. Одӥг адями одӥг дыре 2-3 аппаратэн ужаны быгатэ. Туала техника ваньзэ ӟеч лэсьтэ.«Фаворит» типографиын тырше, кивалтӥсеныз валче, 6 адями, ӝыныез - удмуртъёс. Ваньзы соос ог-огзэсты воштыны быгато. Юрий Алексеевич ачиз но, вань машинаосын вырем сяна, вала дизайн программаосты.Юрий Алексеевич Мишкин вордӥськиз 1979-тӥ арын Пичи Пурга ёросысь Пуро-Можга гуртын. 9-тӥ классозь дышетскиз Брангуртын. Дышетӥсьёсызлэн дэмламзыя 10-тӥ классэ Ижысь 56-тӥ гимназие лыктӥз, математикаен олимпиадаосын вормылӥз. Пыриз Удмурт кун университетысь математикая факультетэ, но калыкен ужан, студентъёслэн «Долг» поисковой отрядэнызы кивалтон кыскиз сое мукет ӧре - соин ик выжиз социальной коммуникациосъя факультетэ. Кема аръёс ӵоже Кун Думаысь депутатлэн Н. Сапожниковлэн юрттӥсез вал. «Россиысь коммунистъёс» партилэн удмурт ёзэныз кивалтэ. Кылдэм дырысеныз валтэ «Фаворит» типографиез. Кылем арын «Удмурт Кенеш» огазеяськонлэн Индустриальной ёросысь ёзэзлы тӧрое быръемын. Малпа: удмурт огазеяськонэ кыскыны кулэ егитъёсты. Со понна уж вылын возьматоно, «Удмурт Кенеш» - со калыклэсь ужпумъёссэ сэрттыны-пертчыны быгатӥсь туала огазеяськон.- Ужмес кутскыкумы, конкурентъёсмы чиньыен лыдъямон гинэ вал. Али типографиос - вамышлы быдэ, - вера Юрий Мишкин. - Зэм, печатез ӝог, чаляк но чебер лэсьтӥсьёсыз ӧжыт. Али милям печатлась машинамы - городысь огез кужмоез. Ижысь тросэз типографиос сямен, ми заказъёсты ум келяське мукет интые - ваньзэ асьмеос лэсьтӥськом. Техникамы тырмыт.«Фаворит» аслэсьтыз ужзэ мытӥз 2005-тӥ арын. Соку басьтэмын вал турлы буёлъёсын печатлась пичи аппарат. Куинь ар ортчыса, типография таръяны быгатӥз ни бадӟым печатлась машина. Со дырысен ик производствозы но паськытаз. «Фаворит» типографиын ужасьёс.  Ӟеч Туала вакытэ клиентэз шедьтыны шуг. Но ужзэ ӟеч быдэсъясь огазеяськонэ вазиськисьёс уг кулэсмо. «Фаворит» типографие арлы быдэ 250-лэсь ятыр компаниос но нимаз муртъёс куронъёсынызы вуо. Адӟем карымон мукетыз но: типография мылысь-кыдысь юрттӥське нылпиослы, дышетон удысын тыршисьёслы.- Благотворительной акциосты ортчытъясьёслэн, библиотекаослэн, нылпи садъёслэн, школаослэн кисызы тыр ӧвӧл, -  вера Юрий Алексеевич. - Соин ик соослы ми юрттыны тыршиськом: пичиятэм дунын яке дунтэк печатласьком. Пиналъёс пичи блокнотлы, календарьлы но шумпото! Техникумын дышетскисьёс дорамы практикае ветло, школаын дышетскисьёс - экскурсие. Пиналъёсты ӝог гинэ фотое пуктыса, календарь лэсьтӥськом, утыр поттӥськом ни. Пиналъёс паймо. Кусып возиськом Ижысь  визь сынанъя «Шудком» но «60 секунд» клубъёсты радъясьёсын.«Фаворитын» тодо: котькуд ужез ӟеч лэсьтоно - соку клиент тон доры огпол гинэ уз вуы. Озьы типографилэн ужамез сярысь ивор вӧлме ымысь ыме, пельысь пеле. Заказъёс шаерысьтымы городъёсысь но ёросъёсысь (Сюмси, Алнаш, Пичи Пурга) гинэ уг, палэнысь но вуо.- Вал сыӵе учыр но, - вера Юрий Мишкин. - Ижын семинар ортчиз, лектор Санкт-Петербургысь вуиз. Интернет пыр милемыз шедьтыса, жингыртэ. Мон, пе, самолётын ни, ыстэм файлъёсме печатласа семинаре вуттэ вал. Вуттӥм! Али Москва улосвылысь Люберцы карысь кылбурчи вазиськиз - солы книга печатласьком. «Удмурт Кенешлы» сћзем блокнот.  Чебер Типографиын лэсьто реклама сётӥсь кагазъёс (визиткаос, буклетъёс), собере - вузаны чаклам изданиос, газетъёс, журналъёс, книгаос - таоссэ поттыны дуно техника кулэ, сотэк чебер но тузӥ уг луы. Со сяна, театръёслы кулэ билетъёс, огазеяськонъёслэн, предприятиослэн поттэм техниказылы паспорт. «Фаворит» типография лэсьтэ ваньзэ: визиткаысен кутскыса книгаозь. Со сяна, татын кружка  вылэ суред пукто, значокъёс но пӧртэм синпель кузьымъёс лэсьто. Типография, котькуд клиентлэсь мылкыдзэ но туала куронъёсты лыдэ басьтыса, ужа. Соин ик поттэ чебер продукция - татын вань асьсэлэн дизайнерзы.- Огезлы клиентлы таӵе арбери кулэ, мукетызлы - сыӵе. Ӝажыосмы вылын дась визиткаос, блокнотъёс, книгаос уг кыллё, - вера Юрий Мишкин. - Ми чакланы тыршиськом, кыӵе туала амалъёс пыӵало печать удысэ дуннеын, мар куре туала клиент. Туэ, кылсярысь, «Бессмертный полк» акцие пыриськисьёс трос вазиськылӥзы. Азьлане мыныса гинэ, ужбергатондэ азинтод, соин ик типографимы интыяз уг сылы: выль техника басьтоно, адямиослы выль услугаос дэмлано. Ми шӧдыны кулэ, мар куроз ӵуказе нунал.Соин ик типография ялан выль амалъёсты утча, мылысь-кыдысь пыриське семинаръёсы, «Бизнес-инкубаторлэн» но Ужбергатонэз азинтонъя центрлэн ужазы.«Фаворит» типография интыяськемын Ижысь Дзержинский урамысь 77-тӥ юртын, вазиськыны луэ 67-65-48 телефон номеръя. Типографилэн вань аслаз сайтэз  - ct-favorit.ru.Мария Векшина Теги: реклама  